REGULAMENTUL (CE) NR. 1576/2007 AL COMISIEI
din 21 decembrie 2007
de modificare a Regulamentului (CE) nr. 92/2005 de aplicare a Regulamentului (CE) nr. 1774/2002 al Parlamentului European și al Consiliului privind modul de eliminare sau utilizare a subproduselor de origine animală
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1774/2002 al Parlamentului European și al Consiliului din 3 octombrie 2002 de stabilire a normelor sanitare privind subprodusele de origine animală care nu sunt destinate consumului uman (1), în special articolul 4 alineatul (2) litera (e), articolul 5 alineatul (2) litera (g) și articolul 6 alineatul (2) litera (i),
întrucât:
(1)
Regulamentul (CE) nr. 92/2005 al Comisiei din 19 ianuarie 2005 de aplicare a Regulamentului (CE) nr. 1774/2002 al Parlamentului European și al Consiliului privind modul de eliminare sau utilizare a subproduselor de origine animală și de modificare a anexei VI a acestuia privind prelucrarea generatoare de biogaz și prelucrarea grăsimilor topite (2) prevede normele de aplicare pentru anumite metode alternative de eliminare sau utilizare a subproduselor de origine animală (denumite în continuare „metode alternative”).
(2)
În special, articolul 4 din Regulamentul (CE) nr. 92/2005 impune marcarea anumitor materii rezultate din utilizarea metodelor alternative și definește utilizările finale autorizate pentru aceste materii. Regulamentul (CE) nr. 1774/2002, modificat prin Regulamentul (CE) nr. 1432/2007 al Comisiei (3), prevede norme armonizate pentru marcarea subproduselor de origine animală, contribuind la identificarea adecvată a acestora și la îmbunătățirea trasabilității subproduselor de origine animală. Trimiterea la anexa VI la Regulamentul (CE) nr. 1774/2002 din articolul 4 alineatul (1) al Regulamentului (CE) nr. 92/2005 ar trebui modificată în consecință.
(3)
Pe baza avizului grupului științific privind riscurile biologice a Autorității Europene pentru Siguranța Alimentară asupra „Procedeului de obținere de biodiesel ca metodă de eliminare sigură a subproduselor de origine animală (SOA) din categoria 1”, adoptat la 2 iunie 2004 (4), este necesară autorizarea unor utilizări finale adiționale a materiilor din categoria 1, categoria 2 și categoria 3, în conformitate cu principiile generale prevăzute în Regulamentul (CE) nr. 1774/2002. Combustia de biodiesel produs în conformitate cu anexa IV la Regulamentul (CE) nr. 92/2005 în motoare staționare sau mobile ar trebui, de asemenea, autorizată.
(4)
Ar trebui autorizate în special depozitele de deșeuri pentru materiile rezultate din prelucrarea materiilor de categoria 1 în locurile pentru care a fost eliberată o autorizație, în conformitate cu Directiva 1999/31/CE a Consiliului din 26 aprilie 1999 privind depozitele de deșeuri (5).
(5)
Articolul 5 din Regulamentul (CE) nr. 92/2005 prevede anumite măsuri speciale de supraveghere care trebuie aplicate în primii doi ani de punere în aplicare a anumitor măsuri alternative, într-un anumit stat membru. Cerințele cu privire la aceste măsuri de supraveghere ar trebui să țină cont de experiența câștigată cu ocazia aplicării practice a unui proces dezvoltat într-un alt stat membru și ar trebui să fie ajustate în vederea atingerii obiectivului de a asigura un nivel înalt de protecție a sănătății publice și animale. Desemnarea și supravegherea unei uzine-pilot pentru o primă utilizare a unei metode alternative în fiecare stat membru interesat ar trebui, prin urmare, să fie supuse unor condiții simplificate.
(6)
Testele care trebuie efectuate în cursul primei etape de punere în aplicare a unei metode alternative ar trebui să fie bazate pe testele care au fost efectuate pentru evaluarea metodei alternative respective de către organismul științific adecvat.
(7)
Rezultatele supravegherii suplimentare dintr-un anumit stat membru ar trebui puse la dispoziția altor state membre, în vederea evaluării noilor cereri pentru utilizarea uneia dintre metodele alternative în cauză pe teritoriul fiecăruia dintre acestea. Informațiile ar trebui puse la dispoziția punctelor de contact pentru metodele alternative, care pot fi găsite pe lista publicată electronic de către Comisie.
(8)
Prin urmare, Regulamentul (CE) nr. 92/2005 ar trebui modificat în consecință.
(9)
Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTUL REGULAMENT:
Articolul 1
Regulamentul (CE) nr. 92/2005 se modifică după cum urmează:
1.
La articolul 4, alineatele (1), (2) și (3) se înlocuiesc cu următorul text:
„(1) Materiile rezultate din prelucrarea materiilor din categoria 1 și 2, cu excepția biodieselului produs în conformitate cu anexa IV, se marchează în mod permanent în conformitate cu punctele 10-13 din capitolul I al anexei VI la Regulamentul (CE) nr. 1774/2002.
(2) Materiile rezultate din tratarea materiilor din categoria 1 se elimină aplicând cel puțin una dintre următoarele metode:
(a)
incinerare și coincinerare în conformitate cu dispozițiile Directivei 2000/76/CE;
(b)
îngropare într-un depozit de deșeuri pentru care a fost eliberată o autorizație în conformitate cu Directiva 1999/31/CE a Consiliului;
(c)
prelucrare ulterioară într-o uzină de producere a biogazului și eliminare a reziduurilor de digestie în conformitate cu litera (a) sau (b); sau
(d)
în cazul biodieselului produs în conformitate cu anexa IV, combustia acestuia ca și combustibil.
(3) Materiile provenite din tratarea materiilor din categoria 2 sau 3 sunt:
(a)
eliminate în modul prevăzut la alineatul (2) litera (a) sau (b);
(b)
prelucrate ulterior în derivate lipidice pentru utilizările menționate la articolul 5 alineatul (2) litera (b) punctul (ii) din Regulamentul (CE) nr. 1774/2002, fără a se recurge în prealabil la metodele de prelucrare nr. 1-5;
(c)
utilizate, prelucrate sau eliminate direct în conformitate cu articolul 5 alineatul (2) litera (c) punctele (i)-(iii) din Regulamentul (CE) nr. 1774/2002, fără a se recurge în prealabil la metoda de prelucrare nr. 1;
(d)
în cazul materiilor, altele decât biodieselul rezultat din procesul de producere a biodieselului definit în anexa IV, utilizarea pentru producerea de produse tehnice; sau
(e)
în cazul biodieselului produs în conformitate cu anexa IV, utilizarea în conformitate cu articolul 2 litera (d).”
2.
Articolul 5 se înlocuiește cu următorul text:
„Articolul 5
Supravegherea suplimentară la aplicarea inițială
(1) Următoarele dispoziții se aplică în primii doi ani de punere în aplicare a următoarelor procese destinate tratării materiilor din categoria 1:
(a)
hidroliza alcalină, stabilită la anexa I;
(b)
obținerea de biogaz prin hidroliză la înaltă presiune, stabilită la anexa III;
(c)
obținerea biodieselului prin procedeul stabilit la anexa IV.
(2) Operatorul sau furnizorul procedeului desemnează cel puțin într-un stat membru o uzină în care, cel puțin anual, se efectuează teste pentru reconfirmarea eficienței procedeului în ceea ce privește sănătatea animală și sănătatea publică.
(3) Autoritatea competentă a statului membru menționat la alineatul (2) se asigură că:
(a)
în uzină se efectuează teste corespunzătoare pe materiile provenite din diferite faze de tratare, cum ar fi reziduurile lichide sau solide și gazele rezultate din derularea procedeului;
(b)
controlul oficial al uzinei include o inspecție lunară a acesteia și o verificare a parametrilor procedeului și a condițiilor aplicate; și
(c)
rezultatele controalelor oficiale efectuate sunt puse la dispoziția altor state membre.”
Articolul 2
Prezentul regulament intră în vigoare în a douăzecea zi de la publicarea în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 decembrie 2007.